钦定古今图书集成/明伦汇编/皇极典/第194卷 > 辽
## 钦定古今图书集成/明伦汇编/皇极典/第194卷 > 辽

### 辽自葛乌菟世雄朔陲历汉迄唐至太祖功业勃兴遂即皇帝位

按《辽史世表》考之，宇文周之书，辽本炎帝之后，而耶
律俨称辽为轩辕后。俨志晚出，盍从《周书》？盖炎帝之
裔曰葛乌菟者，世雄朔陲，后为冒顿可汗所袭，保鲜
卑山以居，号鲜卑氏。既而慕容燕破之，析其部曰宇
文，曰库莫奚，曰契丹。契丹之名昉见于此。隋唐之际，
契丹之君号大贺氏，武后遣将击溃其众，大贺氏微，
别部长过折代之。过折寻灭，迭剌部长涅里立迪辇
组里为阻午可汗，更号遥辇氏。唐赐国姓曰李怀秀。
既而怀秀叛唐，更封楷落为王，而涅里之后曰耨里
思者，左右怀秀。楷落至于屈戌几百年，国势复振。至
耨里思之孙曰阿保机，功业勃兴，号世里氏，是为辽
太祖。于是世里氏与大贺、遥辇号“三耶律。”自时厥后，
国日益大起。唐季涉五代宋二百馀年，名随代迁，字
传音转，此其言语文字之相通可考而知者。若奇首
可汗、胡剌可汗、苏可汗、昭古可汗，皆辽之先，而世次
不可考摭？其可知者，作《辽世表》。汉冒顿可汗以兵袭
东国灭之，馀众保鲜卑山，因号鲜卑。魏青龙中，部长
比能稍桀骜，为幽州刺史王雄所害，散徙潢水之南，
黄龙之北。晋鲜卑葛乌菟之后曰普回，普回有子莫
那，自阴山南徙，始居辽西，九世为慕容晃所灭。鲜卑
众散为宇文氏，或为库莫奚，或为契丹、元魏契丹国
在库莫奚东，异族同类，东部鲜卑之别支也，至是始
自号契丹，为慕容氏所破，俱窜松漠之间。道武帝登
国间，大破之，遂与库莫奚分背。经数十年，稍滋蔓，有
部落于和龙之北数百里。太武帝太平真君以来，岁
致名马。献文时，使莫弗纥、何辰来献，始班诸国，末欣
服。万丹部、何大何部、伏弗郁部、羽陵部、日速部、匹絜
部、黎部、吐六于部，以名马文皮来贡，得交市于和龙、
密云之间。太和三年，高句丽与蠕蠕谋取《地豆于》以
分之。契丹惧，莫弗贺勿于率其部落车三千乘，众万
馀口内附，止于白狼水东北。齐天保四年九月，契丹
犯塞，文宣帝亲讨之。至平州，乃趋长渐。司徒潘相乐
率精骑五千，自东道趋青山。安德王韩轨帅骑四千，
东断走路，帝亲逾山岭奋击，掳男女十馀万，杂畜数
十万。相乐又于青山大破别部，所掳生口，分置诸州。
复为突厥所逼，又以万家寄处高丽境内。隋开皇四
年，率诸莫弗贺来谒。五年，悉众款塞，高祖纳之，听居
故地。六年，诸部相攻不止，又与突厥相侵，高祖使使
谕解之。别部出伏等违高丽，率众内附，置于渴奚那
颉之北。开皇末，别部四千馀户违突厥来降，高祖给
粮遣还，固辞不去，部落渐众，遂北徙，逐水草。当辽西
正北二百里，依纥臣水而居，东西亘五百里，南北三
百里，分为十部，兵多者三千，少者千馀。有征伐。酋帅
相与议之，兴兵则合符契。突厥沙钵略可汗遣吐屯
潘垤统之，契丹杀吐屯。大业七年，贡方物。唐、契丹地
直京师东北五千里而嬴，东距高丽、西奚，南营州，北
𩎟鞨、室韦，阻冷陉山以自固。射猎居处无常。其君大
贺氏有胜兵四万，析八部臣于突厥，以为俟斤。凡调
发攻战，则诸部毕会，猎则部得自行。与奚不平，每斗
不利，辄遁保鲜卑山。武德中，大帅孙敖曹与𩎟鞨长
突地稽俱来朝。二年，入犯平州境。六年，君长咄罗献
名马、丰貂。贞观二年，摩会来降，突厥请以梁师都易
契丹，太宗曰：“契丹、突厥不同类，师都，唐编户，我将擒
之，不可易降者。”三年，摩会入朝，赐鼓纛，由是有常贡。
帝伐高丽，悉发契丹、奚首领从军，还过营州，以窟哥
为左武卫将军。大帅纥主据曲率众来归，即其部为
元州，以据曲为刺史，隶营州都督府。窟哥举部内属，
乃置松漠都督府，以窟哥为都督，封无极男，赐姓李
氏。以达稽部为《峭落州》，纥便部为弹汗州，独活部为
《无逢州》，芬问部为《羽陵州》，突便部为日连州，芮奚部
为《徒河州》，坠斤部为万丹州，伏部为《匹黎赤》。二州
俱隶松漠府，以辱纥主，为刺史。窟哥死，与奚叛，行军
总管阿史德枢宾执松漠都督阿不固，献于东都。窟
哥二孙：曰枯莫离，弹汗州刺史；归顺郡王；曰尽忠，松
漠都督。敖曹曾孙曰万荣，归诚州刺史。时营州都督
赵文翙数侵侮其下，尽忠等怨望，与万荣共举兵杀
文翙，据营州，自号“无上可汗”，推万荣为帅。不二旬，众数万，攻崇州，执击讨副使许钦寂。武后怒，诏将军曹
仁师等二十八将击之，更号万荣曰“万斩”，尽忠曰“尽
灭。”战西硖石、黄獐谷，王师败绩。进攻平州，不克。武后
益发兵击契丹，万荣夜袭檀州，清边道副总管张九
节拒战，万荣败走。俄尽忠死，突厥默啜袭破其部，万
荣收散兵复振。别将骆务整、何阿小入冀州，杀刺史
陆宝，积掠数千人。武后闻尽忠死，诏夏官尚书王孝
杰等率兵十七万讨万荣，战东硖石，败绩，孝杰死之。
万荣进屠幽州，又诏御史大夫娄师德等率兵二十
万击之。万荣乘锐鼓行而南，残瀛州属县。神兵总管
杨立基率奚兵掩击，大破万荣，执何阿小，别将李楷
固、骆务整降。万荣委军走，立基与奚四面合击，万荣
众溃东走，张九节设三伏待之。万荣穷蹙，与家奴轻
骑走潞河东，惫甚，卧林下，奴斩其首以献。《九节》传东
都，契丹馀众不能立，遂附突厥。开元二年，尽忠从父
弟失活率部落归唐。失活，元宗赐丹书铁券。开元四
年，与奚长李大酺偕来，诏复置松漠府，以失活为都
督，封松漠郡王。仍置静析军，以失活为经略大使，八
部长皆为刺史。五年，以杨氏为永乐公主，下嫁失活。
六年，卒。娑固，失活之弟。帝以娑固袭爵。开元七年十
一月，娑固与公主来朝。衙官可突于勇悍得众心，娑
固欲除之。事泄，可突于攻之，娑固奔营州。都督许钦
澹及奚君李大酺攻可突于，不胜，娑固、大酺皆死。郁
于，娑固从父弟也，可突于推以为主，遣使谢罪，元宗
册立袭娑固位。开元十年，郁于入朝，以慕容氏为燕
郡公主，下嫁郁于卒。咄于，郁于之弟，袭官爵。开元十
三年，咄于复与可突于猜阻，与公主来奔，改封辽阳
王。邵固，咄于之弟，国人共立之。开元十三年冬，朝于
行在，封禅泰山，改封广化郡王，以陈氏为东光公主，
下嫁邵固。十八年，为可突于所弑，以其众降突厥，东
光公主走平卢。屈列不知其世系，可突于立之。开元
二十二年六月，幽州节度使张守珪大破可突于，十
二月又破之，斩屈列及可突于等，传首东都，馀众散
走山谷。过折本，契丹部长，为松漠府衙官，斩可突于
及屈列归唐，幽州节度使张守珪立之，封北平郡王。
是年，可突于馀党泥礼弑过折，屠其家一子剌干走
安东，拜左骁卫将军。自此契丹中衰，大贺氏附庸于
奚王以通于唐，朝贡岁至。至德、宝应间，再至大历十
二年，贞元九年、十年、十一年，三至元和中，七至太和、
开成间，四至泥礼、耶律俨。《辽史》书为“涅里”，陈大任书
为“雅里”，盖辽太祖之始祖也。李怀秀，唐赐姓，名契丹
名迪辇俎里，本八部大帅，天宝四年降唐，拜松漠都
督。安禄山表请讨契丹，怀秀发兵十万，与禄山战潢
水南，禄山大败，自是与禄山兵连不解。《耶律俨纪》云：
“太祖四代祖耨里思，为迭剌部夷离堇，遣将只里姑
括里大败范阳安禄山于”潢水，适当怀秀之世，则怀
秀固遥辇氏之首，君为阻午可汗明矣。楷落以唐封
恭仁王，代松漠都督，遂称契丹王。其后寖大贞元四
年犯北边，幽州以闻。自禄山反，河北割据，道隔不通，
世次不可悉考。契丹王屈戌，武宗会昌二年授云麾
将军、幽州节度使，是为耶澜可汗。张仲武奏：“契丹旧
用回鹘印”，乞赐圣造。诏以“奉国契丹”为文。契丹王习
尔，是为巴剌可汗。咸通中，再遣使贡献，部落寖强。契
丹王钦德，习尔之族也，是为痕德堇可汗。光启中，钞
掠奚、室韦诸部，皆役服之。数与刘仁恭相攻，晚年政
衰，八部大人法常三岁代。迭刺部耶律阿保机建鼓
旗，自为一部，不肯受代。自号为王，尽有契丹国，遥辇
氏遂亡。萧韩家奴有言：“先世遥辇可汗洼之后，国祚
中绝，自夷离堇雅里立阻午可汗，大位始定。”今以《唐
史》《辽史》参考，大贺氏绝于邵固，雅里所立则怀秀也，
其间唯屈列、过折二世。屈列乃可突于所立，过折以
别部长为雅里所杀。《唐史》称泥里为可突于馀党，则
洼可汗者，殆为屈列耶。　按《太祖本纪》，“太祖姓耶律
氏，讳亿，字阿保机，小字啜里只，契丹迭剌部霞濑益
石烈乡耶律弥里人。德祖皇帝长子，母曰宣简皇后
萧氏，唐咸通十三年生。初，母梦日堕怀中，有娠，及生，
室有神光异香，体如三岁儿，即能匍匐。祖母简献皇
后异之，鞠为己子，常匿于别幕，涂其面，不令他人见。
三月能行，晬而能”言，知未然事。自谓左右若有神人
翼卫，虽龆龀言，必及世务。时伯父当国，疑辄咨焉。既
长，身长九尺，丰上锐下，目光射人，关弓三百斤，为“挞
马狘沙里。”时小黄、室韦不附，太祖以讨降之。伐越兀
及乌古六奚、比沙狘诸部，克之，国人号“阿主沙里。”唐
天复元年岁辛酉，痕德堇可汗立，以太祖为本部夷
离“堇，专征讨，连破室韦、于厥及奚帅辖剌哥，俘获甚
众。冬十月，授大迭烈府夷离堇。”“明年秋七月，以兵四
十万伐河东、河北，攻下九郡，获生口九万五千，驼马
牛羊不可胜纪。九月，城龙化州于潢河之南，始建开
教寺。明年春，伐女直，下之，获其户三百。九月，复攻下
河东、怀远等军。冬十月，引军略至蓟北”，俘获以还。先

甲子，三月，广龙化州之东城。九月，讨黑车子室韦，唐
卢龙军节度使刘仁恭发兵数万，遣养子赵霸来拒。
霸至武州，太祖谍知之，伏劲兵桃山下，遣室韦人牟
里诈称其酋长所遣，约霸兵会平原，既至，四面伏发，
擒霸，歼其众，乘胜大破室韦。明年七月，复讨黑车子
室韦，唐河东节度使李克用遣通事康令德乞盟。冬
十月，太祖以骑兵七万会克用于云州，宴酣，克用借
兵以报刘仁恭木瓜涧之役，太祖许之，易袍马，约为
兄弟。及进兵击仁恭，拔数州，尽徙其民以归。明年二
月，复击刘仁恭，还袭山北奚，破之汴州。朱全忠遣人
浮海奉书币、衣带、珍玩来聘。十一月，遣偏师讨奚、霫
诸部，及东北女直之未附者，悉破降之。十二月，痕德
堇可汗殂，群臣奉遗命请立太祖，曷鲁等劝进，太祖
三让，从之。元年春正月庚寅，命有司设坛于如迓王
集会埚，燔柴告天，即皇帝位。尊母萧氏为皇太后，立
皇后萧氏。北宰相萧辖剌、南宰相耶律欧里思率群
臣上尊号曰天皇帝，后曰地皇后。　按《耶律曷鲁传》，
遥辇痕德堇可汗殁，群臣奉遗命请立太祖，太祖辞
曰：“昔我祖夷离堇雅里尝以不当立而辞，今若等复
为是言，何欤？”曷鲁进曰：“曩吾祖之辞，遗命弗及，符瑞
未见，第为国人所推戴耳。今先君言犹在耳，天人所
与，若合符契。天不可逆，人不可拂，而君命不可违也。”
太祖曰：“遗命固然，汝焉知天道？”曷鲁曰：“闻于越之生
也，神光属天，异香盈幄，梦受神诲，龙锡金佩，天道无
私，必应有德。我国削弱，𬺈龁于邻部日久，以故生圣
人以兴法之。可汗知天意，故有是命。且遥辇九营基
布，非无可立者，小大臣民属心于越，天也。昔者于越
伯父释鲁尝曰：‘吾犹蛇，儿犹龙也。天时人事，几不可
失’。”太祖犹未许。是夜，独召曷鲁责曰：“众以遗命迫我，
汝不明吾心，而亦俛随邪？”曷鲁曰：“在昔夷离堇雅里
虽摧戴者众，辞之而立，阻午为可汗。相传十馀世，君
臣之分乱，纪纲之统隳委质他国，若缀斿然。羽檄蜂
午，民疲奔命。兴王之运实在今日。应天顺人以答顾
命。不可失也。”太祖乃许明日即皇帝位。命曷鲁总军
国事。

### 天显元年十一月壬戌太宗以皇子即皇帝位

按《辽史太宗本纪》，“太宗讳德光，字德谨，小字尧骨。太
祖第二子，母淳钦皇后萧氏。唐天复二年生，神光异
常，猎者获白鹿白鹰，人以为瑞。及长，貌严重而性宽
仁，军国之务多所取决。天赞元年，授天下兵马大元
帅，寻诏统六军南徇地。明年，下平州，获赵思温、张崇。
回破箭笴山胡逊奚，诸部悉降。复以兵掠镇、定，所至”
皆坚壁不敢战。师次幽州，符存审拒于州南，纵兵邀
击，大破之，擒裨将裴信等数十人。及从太祖破于厥
里诸部，定河壖、党项，下山西诸镇，取回鹘单于城东，
平渤海，破达卢古部，东西万里，所向皆有功。天显元
年七月，太祖崩，皇后摄军国事。明年秋，治祖陵毕。冬
十一月壬戌，《人皇》王倍率群臣请于后曰：“皇子大元
帅勋望，中外攸属，宜承大统。”后从之。是日，即皇帝位。
癸亥，谒太祖庙。丙寅，行柴册礼。戊辰，还都。壬申，御宣
政殿，群臣上尊号曰嗣圣皇帝，大赦。有司请改元，不
许。十二月庚辰，尊皇太后为太皇太后，皇后为应天
皇太后，立妃萧氏为皇后。按《礼志》，柴册仪，择吉日
前期置柴册殿及坛。坛之制，厚积薪，以木为三级，坛
置其上。席百尺毡，龙文方茵，又置再生母后搜索之
室。皇帝入再生室，行再生仪毕，八部之叟前导后扈，
左右扶翼皇帝册殿之东北隅。拜日毕，乘马选外戚
之老者，御皇帝疾驰，仆御者、从者以毡覆之。皇帝诣
高阜地，大臣诸部帅列仪仗，遥望以拜。皇帝遣使敕
曰：“先帝升遐，有伯叔父兄在，当选贤者。冲人不德，何
以为谍？”群臣对曰：“臣等以先帝厚恩，陛下明德，咸愿
尽心，敢有他图。”皇帝令曰：“必从汝等所愿，我将信明
赏罚。尔有功，陟而任之；尔有罪，黜而弃之。若听朕命，
则当谟之。”佥曰：“唯帝命是从。”皇帝于所识之地，封土
石以志之，遂行，拜先帝御容，宴飨群臣。翼日，皇帝出
册殿，护卫、太保扶翼升坛，奉七庙神主置龙文方茵
北，南府宰相率群臣圜立冬举毡边。赞祝讫，枢密使
奉玉宝、玉册入。有司读册讫，枢密使称尊号以进，群
臣三称“万岁”，皆拜。宰相、北南院大王、诸部帅进赭白
羊各一群，皇帝更衣，拜诸帝御容，遂宴群臣，赐赉各
有差。

### 太宗大同元年夏四月丁丑世宗以永康王即皇帝位

按《辽史世宗本纪》，“世宗讳阮，小字兀欲。让国皇帝长
子，母柔贞皇后萧氏。帝仪观丰伟，内宽外严，善骑射，
乐施予，人望归之，太宗爱之如子。会同九年，从伐晋。
大同元年二月，封永康王。四月丁丑，太宗崩于栾城。
戊寅，梓宫次镇阳，即皇帝位于柩前。甲申，次定州，命
天德、朔古、解里等护梓宫先赴上京。太后闻帝即位”，
遣太弟李胡率兵拒之。六月甲寅朔，次南京，五院夷离堇安端、祥稳刘哥遣人驰报，请为前锋。至泰德泉，
遇李胡军，战败之。上遣郎君勤德等诣两军谕解。秋
闰七月，次潢河。太后、李胡整兵拒于横渡，相持数日，
用屋质之谋，各罢兵趋上京。既而闻太后、李胡复有
异谋，迁于祖州，诛司徒划设及楚补里。八月壬午朔，
尊母萧氏为皇太后，以太后族剌只撒古鲁为国舅，
帐立详稳以总焉。以崇德宫户分赐翼戴功臣及北
院大王洼、南院大王吼各五十，安搏、楚补各百，的鲁、
铁剌子孙先以非罪籍没者归之。癸未，始置北院枢
密使，以安搏为之。九月壬子朔，葬嗣圣皇帝于怀陵。
丁卯，行柴册礼。群臣上尊号曰天授皇帝，大赦，改大
同元年为天禄元年，追谥皇考曰让国皇帝。按《章
肃皇帝传》：章肃皇帝小字李胡，一名洪古，字奚隐，太
祖第三子，母淳钦皇后萧氏。少勇悍多力，而性残酷，
小怒辄黥人面，或投水火中。太祖尝观诸子寝，李胡
缩项卧内曰：“是必在诸子下。”又尝大寒，命三子采薪，
太宗不择而取。最先至人皇王，取其干者束而归。后
至李胡，取少而弃多。既至，袖手而立。太祖曰：“长巧而
次成，少不及矣。”而母笃爱李胡。天显五年，遣徇地代，
北攻寰州，多俘而还，遂立为皇太弟，兼天下兵马大
元帅。太宗亲征，常留守京师。世宗即位镇阳，太后怒，
遣李胡将兵击之，至泰德泉，为安端留哥所败。太后
与世宗隔潢河而阵，各言举兵意。耶律屋质入谏，太
后曰：“主上已立，宜许之。”时李胡在侧，作色曰：“我在兀
欲安得立？”屋质曰：“奈公酷暴，失人心何？”太后顾李胡
曰：“昔我与太祖爱汝异于诸子，《谚》云：‘偏怜之子不保
业，难得之妇不主家’。我非不欲立汝，汝自不能矣。”及
会议，世宗使解剑而言。和约既定，趋上京。会有告李
胡与太后谋废立者，徙李胡祖州，禁其出入。穆宗时，
其子喜隐谋反辞，逮李胡，囚之死狱中。按《耶律屋
质传》，屋质博学知天文，会同间为惕隐。太宗崩，诸大
臣立世宗。太后闻之怒甚，遣皇子李胡以兵逆击，遇
安端、刘哥等于泰德泉，败归。李胡尽执世宗臣僚家
属，谓守者曰：“我战不克，先殪此曹。”人皆汹汹相谓曰：
“若果战，则是父子兄弟相夷矣！”军次潢河，横渡，隔岸
相拒。时屋质从太后，世宗以屋质善筹，欲行间，乃设
事奉书，以试太后。太后得书，以示屋质。屋质读竟言
曰：“太后佐太祖定天下，故臣愿竭死力。若太后见疑，
臣虽欲尽忠，得乎？为今之计，莫若以言和解，事必有
成否，即宜速战，以决胜负。然人心一摇，国祸不浅，惟
太后裁察。”太后曰：“我若疑卿，安肯以书示汝？”屋质对
曰：“李、胡、永康王，皆太祖子孙神器，非移他族，何不可
之有？太后宜思长策，与永康王和议。”太后曰：“谁可遣
者？”对曰：“太后不疑臣，臣请往。万一永康王见听，庙社
之福。”太后乃遣屋质授书于帝，帝遣宣徽使耶律海
思复书，辞多不逊。屋质谏曰：“书意如此，国家之忧未
艾也。能释怨以安社稷，则臣以为莫若和好。”帝曰：“彼
众乌合，安能敌我！”屋质曰：“即不敌，奈骨肉何！况未知
孰胜，借曰‘幸胜诸臣之族，执于李胡者无噍类矣。以
此计之，惟和为善’。”左右闻者失色。帝良久问曰：“若何
而和？”屋质对曰：“与太后相见，各纾忿恚，和之不难。不
然，决战非晚。”帝然之，遂遣《海思》诣太后约和，往返数
日，议乃定。始相见，怨言交让，殊无和意。太后谓《屋质》
曰：“汝当为我画之。”《屋质》进曰：“太后与大王若能释怨，
臣乃敢进说。”太后曰：“汝第言之。”屋质借谒者筹执之，
谓太后曰：“昔人皇王在，何故立嗣圣？”太后曰：“立嗣圣
者，太祖遗旨。”又曰：“大王何故擅立，不禀尊亲？”帝曰：“人
皇王当立而不立，所以去之。”屋质正色曰：“人皇王舍
父母之国而奔唐，子道当如是耶？大王见太后，不少
逊谢，惟怨是寻。太后牵于偏爱，托先帝遗命，妄授神
器如此，何敢望和？当速交战！”掷筹而退。太后泣曰：“向
太祖遭诸弟乱，天下荼毒，疮痍未复，庸可再乎？”乃索
筹一。帝曰：“父不为而子为，又谁咎也？”亦取筹而执。左
右感激大恸。太后复谓屋质曰：“议既定，神器复谁归？”
屋质曰：“太后若授永康王，顺天合人，复何疑？”李胡厉
声曰：“我在，兀欲安得立？”屋质曰：“《礼》有世嫡，不传诸弟。
昔嗣圣之立，尚以为非，况公暴戾残忍，人多怨讟，万
口一词。愿立永康王，不可夺也。”太后顾李胡曰：“汝亦
闻此言乎？汝实自为之。”乃许立永康帝谓屋质曰：“汝
与朕属尢近，何反助太后？”屋质对曰：“臣以社稷至重，
不可轻付，故如是耳。”上喜其忠。按《耶律吼传》，吼字
曷鲁，六院部夷离堇蒲古只之后。会同六年为南院
大王。帝崩于栾城，无遗诏，军中忧惧，不知所为。吼诣
北院大王耶律洼议曰：“天位不可一日旷，若请于太
后，则必属李胡。李胡暴戾残忍，讵能子民，必欲厌人
望，则当立永康王。”洼然之。会耶律安搏来，意与吼合，
遂定议立永康王，是为世宗。按《耶律安搏传》，安搏
父迭里，太祖崩，淳钦皇后称制，欲以大元帅嗣位。迭
里建言，帝位宜先嫡长，今东丹王赴朝，当立。由是忤
旨。以党附东丹王诏下狱，词鞫加以炮烙，不伏，杀之，
籍其家。安搏自幼若成人，居父丧，哀毁过礼，见者伤之。太宗屡加慰谕，尝曰：“此儿必为令器。”既长，寡言笑，
重然诺，动遵绳矩。事母至孝，以父死非罪，未葬不与
宴乐。世宗在藩邸，尢加怜恤，安搏密自结纳。太宗伐
晋，还至栾城，崩。诸将欲立世宗，以李胡及寿安王在
朝，犹豫未决。时安搏直宿卫，世宗密召问计，安搏曰：
“大王聪安宽恕，人皇王之嫡长。先帝虽有寿安，天下
属意，多在大王。今若不断，后悔无及。”会有自京师来
者，安搏诈以李胡死传报，军中皆以为信。于是安搏
诣北、南二大王计之，北院大王洼闻而遽起曰：“吾两
人方议此事，先帝尝欲以永康王为储贰，今日之事，
有我辈在，孰敢不从？但恐不白太后而立，为国家启
衅。”安搏对曰：“大王既知先帝欲以永康王为储副，况
永康王贤明，人心乐附。今天下甫定，稍缓则大事去
矣。若白太后，必立李胡，且李胡残暴，行路共知，果嗣
位，如社稷何？”南院大王吼曰：“此言是也，吾计决矣。”乃
整军，召诸将，奉世宗即位于太宗柩前。帝立，以安搏
为腹心，总知宿卫。是岁，约和于潢河横渡，太后问安
搏曰：“吾与汝有何隙？”安搏以父死为对，太后默然。
按《耶律洼传》，太宗崩于栾城，南方州郡多叛，士马困
乏，军中不知所为。洼与耶律吼定策立世宗，乃令诸
将曰：“大行上宾，神器无主。永康王人皇王之”嫡长，天
人所属，当立，有不从者，以军法从事。诸将皆曰：“诺。”世
宗即位，赐官户五十，拜于越。

### 世宗天禄五年九月丁卯穆宗以寿安王即皇帝位按辽史穆宗本纪穆宗讳璟小字述律太宗皇帝长子母曰靖安皇后萧氏会同二年封寿安王天禄五

年九月癸亥，世宗遇害，逆臣察割等伏诛。丁卯，即皇
帝位，群臣上尊号曰天顺皇帝，改元应历。按《耶律
屋质传》，屋质天禄五年为右皮室详稳。秋，上祭让国
皇帝于行宫，与群臣皆醉。察割弑帝，屋质闻有言衣
紫者不可失，乃易衣而出，亟遣人召诸王及喻禁卫
长皮室等同力讨贼。时寿安王归帐，屋质遣弟冲迎
之，王至，尚犹豫。《屋质》曰：“大王，嗣圣子，贼若得之，必不
容。群臣将谁事？社稷将谁赖？万一落贼手，悔将何及！”
王始悟。诸将闻《屋质》出，相继而至。迟明，整兵，出贼不
意围之，遂诛察割。乱既平，穆宗即位，谓《屋质》曰：“朕之
性命，实出卿手。”命知国事，以逆党财产尽赐之，屋质
固辞。

### 穆宗应历十九年二月景宗以皇子即皇帝位

按《辽史景宗本纪》，景宗讳贤，字贤宁，小字明扆，世宗
皇帝第二子，母曰怀节皇后萧氏。察割之乱，帝甫四
岁，穆宗即位，养永兴宫。既长，穆宗酗酒怠政，帝一日
与韩匡嗣语及时事，耶律贤适止之，帝悟，不复言。应
历十九年二月戊辰，入见，穆宗曰：“吾儿已成人，可付
以政。”己巳，穆宗遇弑，帝率飞龙使女里侍中萧思温、
南院枢密使高勋率甲骑千人驰赴。黎明，至行在，哭
之恸，群臣劝进，遂即皇帝位于柩前。百官上尊号曰
“天赞皇帝”，大赦，改元保宁。

### 景宗乾亨三年九月癸丑圣宗以梁王即皇帝位

按《辽史圣宗本纪》，“圣宗讳隆绪，小字文殊奴，景宗皇
帝长子，母曰睿智皇后萧氏。帝幼喜书翰，十岁能诗，
既长，精射法，晓音律，好绘画。乾亨二年，封梁王。四年
九月壬子，景宗崩，癸丑，即皇帝位于柩前，时年十二。
皇后奉遗诏摄政，诏谕诸道。冬十月己未朔，帝始临
朝。辛酉，群臣上尊号曰昭圣皇帝，尊皇后为皇太后”，
大赦。

### 圣宗太平十一年六月己卯兴宗以皇太子即皇帝位

按《辽史兴宗本纪》，“兴宗讳宗真，字夷不堇，小字只骨。
圣宗长子，母曰钦哀皇后萧氏。上始生，齐天皇后取
养之。幼而聪明，长而魁伟，龙颜日角，豁达大度，善骑
射，好儒术，通音律。三岁封梁王，太平元年册为皇太
子。十年六月，判北南院枢密使事。十一年六月己卯，
圣宗崩，即皇帝位于柩前。壬午，尊母元妃萧氏为皇”
太后。

### 兴宗重熙二十四年八月己丑道宗以赵王即皇帝位

按《辽史道宗本纪》：“道宗讳洪基，字涅邻，小字查剌。兴
宗皇帝长子，母曰仁懿皇后萧氏。六岁封梁王，重熙
十一年进封燕国，总领中丞司事。明年总北南院枢
密使事，加尚书令，进封燕赵国王。二十一年为天下
兵马大元帅，知惕隐事，预朝政。帝性沉静严毅，每朝
兴宗为之敛容。二十四年八月己丑，兴宗崩，即皇帝”
位于柩前，哀恸，不听政。辛卯，百僚上表固请，许之。诏
曰：“朕以菲德，托居士民之上，第恐知识有不及，群下
有未信。赋敛妄兴，赏罚不中，上恩不能及下，下情不
能达上。凡尔士庶，直言无讳，可则择用，否则不以为
愆。卿等其体朕意。”

### 道宗寿隆七年春正月甲戌天祚帝以燕王即皇帝位

按《辽史天祚帝本纪》，“天祚皇帝，讳延禧，字延宁，小字阿果，道宗之孙，父顺宗大孝顺圣皇帝，母贞顺皇后
萧氏，大康元年生。六岁封梁王，加守太尉兼中书令。
后三年，进封燕国王。大安七年总北南院枢密使事，
加尚书令，为天下兵马大元帅。寿隆七年正月甲戌，
道宗崩，奉遗诏即皇帝位于柩前。群臣上尊号曰天
祚皇帝。”二月壬辰朔，改元乾统，大赦。